নাটোর প্রতিনিধি  নাটোরে গতকাল দুপুরে যুবলীগ ও ছাত্রলীগ নেতাকর্মীদের দফায় দফায় সংঘর্ষে ছাত্রলীগ নেতা, পুলিশ ও  সাংবাদিকসহ ৮ জন আহত হয়েছেন। পূর্বশত্রুতার জের ধরে সংঘর্ষের সূত্রপাত বলে জানা গেছে। ঘটনায় বাস কাউন্টার, ব্যবসাপ্রতিষ্ঠান ও মোটরসাইকেল ভাঙচুরের ঘটনা ঘটে।  নাটোর সদর থানা সূত্রে জানা যায়, দুপুরে শহরের কানাইখালী চালপট্টি সড়কে জেলা যুবলীগ সাধারণ সম্পাদক শফিকুল ইসলাম শিমুলের সমর্থক আবদুল্লাহ আল কাফি শুভর সঙ্গে যুবলীগ সহ-সভাপতি এহিয়া চৌধুরীর সমর্থক মওলার পূর্বশত্রুতার জের ধরে সংঘর্ষ শুরু হয়। খবর পেয়ে উভয়পক্ষের অর্ধশতাধিক নেতাকর্মী ঘটনাস্থলে জড়ো হলে সংঘর্ষ ব্যাপক আকার ধারণ করে। এসময় তারা চাপাতি, রামদা ও হকিস্টিক নিয়ে  পরস্পরের ওপর হামলা চালায়। হামলায় জেলা ছাত্রলীগের অর্থ সম্পাদক আবদুল্লাহ আল কাফি ওরফে শুভ, পরিবেশ বিষয়ক উপ-সম্পাদক রাসেল আহমেদ ও মওলা গুরুতর আহত হন। খবর পেয়ে পুলিশ ঘটনাস্থলে এলে সংঘর্ষ থেমে যায়। আহতদের তাত্ক্ষণিক নাটোর সদর হাসপাতালে ভর্তি করা হয়।  দুপুর ১টায় উভয় পক্ষের সমর্থকরা কানাইখালীর মডার্ন বাস কাউন্টারের সামনে আবারও সংঘর্ষে জড়িয়ে পড়ে। এসময় তারা পুলিশের উপস্থিতিতেই মডার্ন বাস কাউন্টারে ব্যাপক ভাঙচুর চালায়। এতে যাত্রী ও পথচারীরা দিগ্বিদিক ছুটোছুটি করতে থাকে। পরে সংঘর্ষে জড়িতরা শহরের কেন্দ্রীয়  মসজিদের সামনে এহিয়া চৌধুরীর বন্ধ থাকা ব্যবসাপ্রতিষ্ঠানে হামলা চালায়। এরপরই যুবলীগের কিছু কর্মী শফিকুল ইসলাম শিমুলের ভগ্নিপতি আওয়ামী লীগ নেতা সাজেদুর রহমান চৌধুরীর ব্যবসাপ্রতিষ্ঠানে হামলা চালায় এবং চৌধুরীকে মারপিট করে। এসময় পৌর যুবলীগ সদস্য নজরুল ইসলাম গুলিবিদ্ধ হন।  সংঘর্ষে জড়িতরা দায়িত্ব পালনরত ফোকাস বাংলার নাটোর প্রতিনিধি শেখ তোফাজ্জল হোসাইন ও এটিএন বাংলার স্থানীয় ক্যামেরাম্যান রানার ওপর হামলা চালায়। হামলাকারীরা তাদের ক্যামেরা ছিনিয়ে নিয়ে ভাঙচুরের চেষ্টা চালায়। সংঘর্ষ থামাতে গিয়ে এক পুলিশ কনস্টেবল আহত হন।  পুলিশের সামনেই অস্ত্র উঁচিয়ে সংঘর্ষকারীদের চলাফেরা করতে দেখা যায় এবং তাদের সামনেই রাসেল নামের এক ছাত্রলীগ নেতার মোটরসাইকেল ভাঙচুর করে।  জেলা যুবলীগ সহ-সভাপতি এহিয়া চৌধুরী বলেন, ছাত্রলীগের আবদুল্লাহ আল কাফি শুভ আমার মহল্লার ছেলে মওলাকে পূর্বশত্রুতার জের ধরে প্রথমে মারপিট করে। আমি সংঘর্ষ থামানোর চেষ্টা করেছি মাত্র। এদিকে জেলা যুবলীগ সাধারণ সম্পাদক শফিকুল ইসলাম শিমুল বলেন, বহিরাগত সন্ত্রাসীরা হামলা চালিয়ে আমার সমর্থকদের গুলি করেছে। আমি এ ঘটনার সুষ্ঠু বিচার চাই।  নাটোর সদর থানার ভারপ্রাপ্ত কর্মকর্তা  জালাল উদ্দিন বলেন, তিন বছর আগে ছাত্রলীগের এক পক্ষ অন্য পক্ষকে মারার একটি পুরনো ঘটনার জের ধরে সংঘর্ষের সূত্রপাত। পুলিশ সুপারের তত্ত্বাবধানে আমরা পরিস্থিতি স্বাভাবিক রাখার চেষ্টা করছি। শহরে পুলিশি টহল জোরদার করা হয়েছে।  http://www.amardeshonline.com/pages/details/2010/03/17/23159